Title: GENERÁLNA PROKURATÚRA SLOVENSKEJ REPUBLIKY
Author: Hečko
Last saved by: GP SR
Company: GPSR

Návrh

Z Á K O N

z ............. 2002

o odbornej príprave zamestnancov prokuratúry

Národná rada Slovenskej republiky sa uzniesla na tomto zákone:

PRVÁ ČASŤ
ÚVODNÉ USTANOVENIE

§ 1

Predmet úpravy

(1) Tento zákon upravuje
a)	odbornú  prípravu  zamestnancov   vykonávajúcich  na  prokuratúre                           
   štátnu službu v štátnozamestnaneckom pomere^1) (ďalej len "štátny  zamestnanec"),
b)	odbornú  prípravu  zamestnancov   vykonávajúcich  na  prokuratúre 
   verejnú  službu^2)  (ďalej len  "zamestnanec  vo verejnej  službe"),
c) kvalifikačnú  skúšku  štátnych  zamestnancov  a  zamestnancov  vo   
   verejnej službe,
d) zloženie kvalifikačnej komisie.

(2) Tento zákon sa nevzťahuje na vojakov vyčlenených na plnenie úloh vojenskej prokuratúry podľa osobitného zákona.^3)

_________________________________________________________________

^1) Zákon č. 312/2001 Z.z. o štátnej službe a o zmene a doplnení niektorých zákonov v znení neskorších predpisov.
^2)  Zákon č. 313/2001 Z.z. o verejnej službe v znení neskorších          
   predpisov.
^3) § 24 ods. 3 zákona č. 370/1997 Z.z. o vojenskej službe v znení neskorších predpisov.

DRUHÁ ČASŤ
ODBORNÁ PRÍPRAVA ŠTÁTNEHO ZAMESTNANCA
V PRÍPRAVNEJ ŠTÁTNEJ SLUŽBE

Adaptačné vzdelávanie

§ 2

(1) Štátny zamestnanec, ktorý vykonáva na prokuratúre prípravnú štátnu službu (ďalej len "čakateľ"),^4) je povinný zúčastňovať sa na odbornej príprave.

(2) Účelom odbornej prípravy čakateľa je získanie osobitných kvalifikačných predpokladov potrebných na výkon činnosti na prokuratúre. Odborná príprava sa vykonáva pod dohľadom školiteľa, ktorého určí služobný úrad.

(3) Odborná príprava čakateľa zahŕňa
a) adaptačné vstupné vzdelávanie,
b) adaptačné prípravné vzdelávanie.

§ 3

(1) Účelom adaptačného vstupného vzdelávania je získanie
a) základných vedomostí o
1. územnom a správnom usporiadaní Slovenskej republiky,
2. organizácii a štruktúre štátnych orgánov,
3. pôsobnosti prokuratúry, jej organizácii a riadení,
4. úradných postupoch pri vybavovaní agendy podľa služobného 
   zaradenia,
b) podrobných vedomostí o
1.	 predpisoch na zaistenie bezpečnosti a ochrany zdravia pri 
   práci a ochrany pred požiarmi,
2. právnej ochrane utajovaných skutočností,
3. právnej ochrane osobných údajov v informačných systémoch,
4. zodpovednosti za škodu spôsobenú rozhodnutím orgánu štátu 
   alebo jeho nesprávnym úradným postupom,
5. registratúrnom poriadku na prokuratúre,
6. pracovnom poriadku pre zamestnancov prokuratúry,
7. organizačnom poriadku služobného úradu.

(2) Adaptačné vstupné vzdelávanie sa končí v rámci skúšobnej lehoty pohovorom s predstaveným.

_________________________________________________________________
^4)  § 19 zákona č. 312/2001 Z.z.

§ 4

(1) Účelom adaptačného prípravného vzdelávania je získanie
a) základných vedomostí o
1.	 ústavnom práve, trestnom práve, občianskom práve, obchodnom 
   práve, finančnom práve, správnom práve a pracovnom práve,
2.	 hospodárení a nakladaní s majetkom štátu a o výkone a 
   uplatňovaní práv a dodržiavaní povinností vyplývajúcich z  
   finančno-ekonomických vzťahov prokuratúry,
3.	 prevencii kriminality a inej protispoločenskej činnosti v 
   praxi orgánov činných v trestnom konaní,
b) podrobných vedomostí o
1. organizácii, štruktúre a pôsobnosti štátnych orgánov,
2. pôsobnosti prokuratúry, jej organizácii a riadení,
3. právnom postavení štátneho zamestnanca pri vykonávaní štátnej 
   služby,
4. etickom kódexe štátneho zamestnanca,
5. služobných predpisoch týkajúcich sa štátneho zamestnanca,
6. úradných postupoch pri vybavovaní agendy podľa služobného 
   zaradenia,
c) schopnosti využívať získané vedomosti v praxi,
d) administratívnych a organizačných zručností pri vybavovaní agendy   
   podľa služobného zaradenia.

(2) Adaptačné prípravné vzdelávanie sa končí kvalifikačnou skúškou.

Kvalifikačná skúška a kvalifikačná komisia

§ 5

(1) Účelom kvalifikačnej skúšky je overiť, či čakateľ pozná a je schopný využívať vedomosti získané v priebehu odbornej prípravy pri vykonávaní činností podľa svojho služobného zaradenia. Účelom kvalifikačnej skúšky čakateľa v služobnom úrade, ktorým je Generálna prokuratúra Slovenskej republiky (ďalej len "generálna prokuratúra"), je aj overiť, či čakateľ dokáže plniť koncepčné úlohy a úlohy v legislatívnom procese. Súčasťou kvalifikačnej skúšky je služobné hodnotenie, ktoré vykoná školiteľ.

(2) Kvalifikačná skúška sa skladá z písomnej časti a z ústnej časti. Obe časti kvalifikačnej skúšky sa konajú spravidla v jeden deň. Generálna prokuratúra určí deň konania kvalifikačnej skúšky v posledných troch mesiacoch prípravnej štátnej služby, najneskôr v posledný deň trvania tejto služby. Služobný úrad písomne oznámi čakateľovi termín konania kvalifikačnej skúšky aspoň dva mesiace predo dňom jej konania.

§ 6

(1) Kvalifikačnú skúšku skladá čakateľ pred kvalifikačnou komisiou zriadenou na generálnej prokuratúre. Kvalifikačná komisia má päť členov, z toho traja členovia musia byť prokurátormi a dvaja štátnymi zamestnancami v stálej štátnej službe.^5) Členov kvalifikačnej komisie a jej predsedu vymenúva a odvoláva generálny prokurátor Slovenskej republiky (ďalej len "generálny prokurátor").

(2) Kvalifikačná komisia je schopná uznášať sa, ak sú prítomní všetci jej členovia. Kvalifikačná komisia sa uznáša o výsledku kvalifikačnej skúšky väčšinou hlasov všetkých členov. Člen kvalifikačnej komisie sa nesmie zdržať hlasovania. Uznesenie kvalifikačnej komisie znie "vyhovel" alebo "nevyhovel"; uznesenie sa vyhotoví písomne.

(3) Ak sa čakateľ bezdôvodne alebo bez ospravedlnenia nezúčastní na kvalifikačnej skúške v určenom termíne, kvalifikačná komisia vydá rozhodnutie "nevyhovel".

(4) Výsledok kvalifikačnej skúšky oznámi predseda kvalifikačnej komisie čakateľovi ústne bezprostredne po konaní kvalifikačnej skúšky a generálnemu prokurátorovi písomne najbližší pracovný deň po konaní kvalifikačnej skúšky.

§ 7

(1) Ak čakateľ úspešne zloží kvalifikačnú skúšku, generálna prokuratúra mu vydá osvedčenie o kvalifikačnej skúške a vedúci služobného úradu ho vymenuje do stálej štátnej služby odo dňa nasledujúceho po dni, v ktorom vykonal kvalifikačnú skúšku.

(2) Ak čakateľ nevyhovel požiadavkám kvalifikačnej skúšky, generálna prokuratúra mu na základe jeho písomnej žiadosti povolí opakovať kvalifikačnú skúšku. Kvalifikačnú skúšku možno opakovať iba raz. Žiadosť o opakovanie kvalifikačnej skúšky musí čakateľ doručiť generálnej prokuratúre do 14 dní od určeného termínu  konania kvalifikačnej skúšky.

(3) Opakovanú kvalifikačnú skúšku môže čakateľ vykonať najskôr po troch mesiacoch a najneskôr do šiestich mesiacov od neúspešného vykonania kvalifikačnej skúšky. Čas do opakovanej kvalifikačnej skúšky je pokračovaním prípravnej štátnej služby. Opakovanú  kvalifikačnú skúšku čakateľ vykoná pred kvalifikačnou komisiou v inom zložení ako pri prvej kvalifikačnej skúške.
_________________________________________________________________
^5) § 24 zákona č. 312/2001 Z.z.

(4) Na opakovanú kvalifikačnú skúšku sa vzťahuje ustanovenie § 6. Pri úspešnom zložení kvalifikačnej skúšky sa postupuje podľa odseku 1.

(5) Ustanovenia odsekov 2 až 4 sa vzťahujú aj na čakateľa, ktorý sa bezdôvodne alebo bez ospravedlnenia nezúčastní kvalifikačnej skúšky v určenom termíne (§ 6 ods. 3).

TRETIA ČASŤ
ODBORNÁ PRÍPRAVA ŠTÁTNEHO ZAMESTNANCA
   V STÁLEJ ŠTÁTNEJ SLUŽBE

§ 8

Prehlbovanie kvalifikácie

(1) Štátny zamestnanec, ktorý vykonáva na prokuratúre stálu štátnu službu, je povinný zúčastňovať sa vzdelávania zameraného na priebežné udržiavanie, zdokonaľovanie a doplňovanie požadovaných vedomostí a schopností potrebných na výkon činností podľa služobného zaradenia.

(2) Druhy a formy prehlbovania kvalifikácie štátneho zamestnanca, ktorý vykonáva na prokuratúre stálu štátnu službu, určí služobný predpis, ktorý vydá generálny prokurátor.

§ 9

Funkčné vzdelávanie

(1) Štátny zamestnanec, ktorý vykonáva na prokuratúre stálu štátnu službu a pripravuje sa na výkon riadiacej činnosti, je povinný zúčastňovať sa funkčného vzdelávania.

(2) Podrobnosti o funkčnom vzdelávaní štátnych zamestnancov na prokuratúre a o jeho skončení ustanoví všeobecne záväzný právny predpis.^6)

_________________________________________________________________
^6) § 14 ods. 8 zákona č. 312/2001 Z.z. v znení zákona č. 143/2002 Z.z.

ŠTVRTÁ ČASŤ
ODBORNÁ PRÍPRAVA ZAMESTNANCA PROKURATÚRY
VO VEREJNEJ SLUŽBE

Adaptačné vzdelávanie

§ 10

(1) Zamestnanec vo verejnej službe je povinný zúčastňovať sa na odbornej príprave, účelom ktorej je získanie osobitných kvalifikačných predpokladov potrebných na výkon činnosti na prokuratúre. Odborná príprava zamestnanca vo verejnej službe sa vykonáva pod dohľadom školiteľa, ktorého určí zamestnávateľ.

(2) Odborná príprava zamestnanca vo verejnej službe zahŕňa
a) adaptačné vstupné vzdelávanie,
b) adaptačné kvalifikované vzdelávanie.

§ 11

(1) Účelom adaptačného vstupného vzdelávania je získanie podrobných vedomostí o
a) predpisoch na zaistenie bezpečnosti a ochrany zdravia pri práci a ochrany pred požiarmi,
b) právnej ochrane osobných údajov v informačných systémoch,
c) registratúrnom poriadku na prokuratúre,
d) pracovnom poriadku pre zamestnancov prokuratúry,
e) organizačnom poriadku zamestnávateľa.

(2) Adaptačné vstupné vzdelávanie sa končí v rámci skúšobnej lehoty pohovorom s nadriadeným.

§ 12

(1) Účelom adaptačného kvalifikovaného vzdelávania je získanie
a) základných vedomostí o
1. ústavnom práve, trestnom práve, občianskom práve, obchodnom práve, finančnom práve, správnom práve a pracovnom práve,
2. organizácii, štruktúre a pôsobnosti štátnych orgánov,
b) podrobných vedomostí o
1. pôsobnosti prokuratúry, jej organizácii a riadení,
2. právnom postavení zamestnanca vo verejnej službe,
3. etike práce zamestnanca vo verejnej službe,
4. služobných predpisoch týkajúcich sa zamestnanca vo verejnej  
   službe,
5. úradných postupoch pri vybavovaní pridelenej agendy,
c) schopnosti využívať získané vedomosti v praxi,
d) administratívnych a organizačných zručností pri vybavovaní 
   pridelenej agendy.

(2) Adaptačné kvalifikované vzdelávanie sa končí kvalifikačnou skúškou.

Kvalifikačná skúška a kvalifikačná komisia

§ 13

(1) Účelom kvalifikačnej skúšky je overiť, či zamestnanec vo verejnej službe pozná a je schopný využívať vedomosti získané v priebehu odbornej prípravy pri vykonávaní činností podľa svojho pracovného zaradenia.

(2) Kvalifikačná skúška sa vykonáva ústne, a to najskôr po jednom roku pracovného pomeru na prokuratúre, najneskôr však do dvoch rokov od vzniku pracovného pomeru na prokuratúre. Zamestnávateľ písomne oznámi zamestnancovi vo verejnej službe termín konania kvalifikačnej skúšky aspoň dva mesiace predo dňom konania tejto skúšky.

§ 14

(1) Kvalifikačnú skúšku skladá zamestnanec vo verejnej službe pred kvalifikačnou komisiou zriadenou zamestnávateľom.

(2) Kvalifikačná komisia má najmenej troch členov. Členov kvalifikačnej komisie a jej predsedu vymenúva a odvoláva zamestnávateľ.

(3) Kvalifikačná komisia je schopná uznášať sa, ak sú prítomní všetci jej členovia. Kvalifikačná komisia sa uznáša o výsledku kvalifikačnej skúšky väčšinou hlasov všetkých členov. Člen kvalifikačnej komisie sa nesmie zdržať hlasovania. Uznesenie kvalifikačnej komisie znie "vyhovel" alebo "nevyhovel"; uznesenie sa vyhotoví písomne.
	
	(4) Ak zamestnanec vo verejnej službe úspešne zloží kvalifikačnú skúšku, zamestnávateľ mu vydá osvedčenie o kvalifikačnej skúške.

(5) Ak zamestnanec vo verejnej službe nevyhovel požiadavkám kvalifikačnej skúšky, zamestnávateľ mu na základe jeho písomnej žiadosti povolí opakovať kvalifikačnú skúšku. Kvalifikačnú skúšku možno opakovať iba raz.

(6) Podrobnosti o kvalifikačnej komisii a kvalifikačnej skúške upraví služobný predpis, ktorý vydá generálna prokuratúra.

§ 15

Prehlbovanie kvalifikácie

(1) Zamestnanec vo verejnej službe je povinný zúčastňovať sa vzdelávania zameraného na priebežné udržiavanie, zdokonaľovanie a doplňovanie požadovaných vedomostí a schopností potrebných na výkon činností podľa pracovného zaradenia.

(2) Druhy a formy prehlbovania kvalifikácie zamestnanca vo verejnej službe určí služobný predpis, ktorý vydá generálny prokurátor.

Osobitné ustanovenia

§ 16

Ustanovenia § 12 až 14 sa nevzťahujú na zamestnanca vo verejnej službe, ktorý vykonáva remeselné, manuálne alebo manipulačné pracovné činnosti s prevahou fyzickej práce.

§ 17

(1) Zamestnávateľom zamestnanca, ktorý vykonáva verejnú službu na generálnej prokuratúre, je generálna prokuratúra.

(2) Zamestnávateľom zamestnanca, ktorý vykonáva verejnú službu na krajskej prokuratúre, je krajská prokuratúra.

(3) Zamestnávateľom zamestnanca, ktorý vykonáva verejnú službu na okresnej prokuratúre, je krajská prokuratúra, do územnej pôsobnosti ktorej patrí okresná prokuratúra, na ktorej vykonáva verejnú službu.

(4) Zamestnávateľom zamestnanca, ktorý vykonáva verejnú službu na vyššej vojenskej prokuratúre, je vyššia vojenská prokuratúra.

(5) Zamestnávateľom zamestnanca, ktorý vykonáva verejnú službu na vojenskej obvodnej prokuratúre, je vojenská obvodná prokuratúra.

PIATA ČASŤ
PRECHODNÉ A ZÁVEREČNÉ USTANOVENIA

Prechodné ustanovenia

§ 18

	Zamestnanec, ktorý bol 1. apríla 2002 v pracovnom pomere k prokuratúre a ktorý sa stal podľa osobitného zákona^7) na prechodné obdobie štátnym zamestnancom v dočasnej štátnej službe, absolvuje odborné vzdelávanie podľa tohto zákona v rozsahu určenom v § 4. Absolvovanie tohto odborného vzdelávania a jeho skončenie odbornou skúškou pred osobitnou kvalifikačnou komisiou na prokuratúre nahrádza odborné vzdelávanie podľa osobitných predpisov a je podmienkou na vymenovanie zamestnanca do stálej štátnej služby na prokuratúre.

§ 19

(1) Zamestnanec, ktorý bol 1. apríla 2002 v pracovnom pomere k prokuratúre a ktorý sa stal podľa osobitného zákona^8) zamestnancom vykonávajúcim verejnú službu, absolvuje odbornú prípravu podľa § 12. Kvalifikačnú skúšku podľa tohto zákona vykoná najneskôr do dvoch rokov od nadobudnutia účinnosti tohto zákona.

(2) Ustanovenie odseku 1 sa nevzťahuje na zamestnanca vo verejnej službe, ktorý vykonáva remeselné, manuálne alebo manipulačné pracovné činnosti s prevahou fyzickej práce.

§ 20

Účinnosť

	Tento zákon nadobúda účinnosť 1. augusta 2002.

_______________________________________________________________
^7) § 154 zákona č. 312/2001 Z.z. v znení zákona č. 143/2002 Z.z.
^8) § 54 ods. 1 zákona č. 313/2001 Z.z.